Diari Oficial de la Generalitat Valenciana


Sumari del DOGV 10933, del 27-02-2025 (2025/2499)

RESOLUCIÓ de 29 de gener de 2025, de la Direcció General d’Urbanisme, Paisatge i Avaluació Ambiental, per la qual es formula un informe d’impacte ambiental del Projecte de sondeig per a captació d’aigües subterrànies, parcel·la 125 del polígon 7 del terme municipal de la Torre de les Maçanes (Alacant). Expedient: (3511113) 202/2024/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10911

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2499

CVE
:   RNPS-G-8443-2652

Data del document
:   29-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Torre de les Maçanes, la
    * impacte ambiental

«Informe d’impacte ambiental

Expedient: (3511113) 202/2024/AIA.

Projecte: Sondeig per a la captació d’aigües subterrànies.

Titular: María Isabel Llinares González.

Òrgan substantiu: Servici Territorial d’Indústria, Energia i Mines d’Alacant.

Ref. òrgan substantiu: ASOSUB/2024/43/03.

Localització: parcel·la 125 del polígon 7 - La Torre de les Maçanes (Alacant).

*Tramitació administrativa*

El 10 de maig de 2024, el Servici Territorial d’Indústria, Energia i Mines d’Alacant va donar trasllat a este òrgan ambiental de l’expedient a fi de ser sotmés al procediment d’avaluació d’impacte ambiental simplificada, de conformitat amb la Llei 21/2013, de 9 de desembre, d’avaluació ambiental (d’ara en avant LEA), i el Reial decret 445/2023, de 13 de juny.

En els térmens de l’art. 46 de la LEA, es formula una consulta a les administracions públiques afectades i a les persones interessades. S’han rebut els informes següents:

– Amb referència 2024C-AM-00360 i firmat en data 13 de juny de 2024, es rep de la Confederació Hidrogràfica del Xúquer un informe amb caràcter general per a totes les avaluacions d’impacte ambiental de projectes de captacions d’aigües subterrànies de menys de 7.000 m³. Este conclou que l’organisme valorarà les afeccions de la captació durant la tramitació del procediment reconegut en l’article 54.2 del text refós de la Llei d’aigües. Se sol·licita que s’incloga en la resolució ambiental la condició que no es puguen iniciar les obres dels sondejos sense que s’obtinga, prèviament, la inscripció en el Registre d’aigües de l’organisme de conca.

– Transcorregut el termini corresponent, no s’ha rebut contestació a la consulta per part de l’Ajuntament de la Torre de les Maçanes.

En data 21 de gener de 2025, s’ha dictat pels òrgans directius competents en mines i avaluació ambiental una instrucció per a la interpretació de quines obres subterrànies són considerades perforacions profundes en els térmens de l’annex II grup 3 de la Llei 21/2013, de 9 de desembre. No obstant això, tenint en compte el que es preveu en l’article 21 de la Llei 39/2015, d’1 d’octubre, i havent-se iniciat el procediment d’avaluació ambiental i finalitzat el tràmit de consultes, resulta procedent la continuació del procediment i l’emissió de la present resolució amb la finalitat d’agilitzar l’actuació administrativa. Vista la informació que s’inclou en l’expedient, es considera que es disposa d’elements de juí suficients per a fer l’avaluació d’impacte ambiental simplificada.

*Criteris ambientals*

Característiques del projecte

L’objecte del projecte és executar un sondeig per a la captació d’aigües subterrànies en la parcel·la 125 del polígon 7 del terme municipal de la Torre de les Maçanes (Alacant), per al reg de la parcel·la de 4.281 m², en la qual hi ha una vivenda i compta amb cultiu d’ametlers en secà, que, en cas de ser positiu, permeta obtindre aproximadament 1.112 m³/any.

Atesa la profunditat de la perforació, i els estudis geològics i hidrogeològics, s’ha triat com a sistema de perforació la rotopercussió hidropneumàtica d’additius. La perforació arribarà a una profunditat d’uns 120 metres i 254 mm de diàmetre. Si el sondeig resulta positiu, s’entubarà amb una canonada de ferro de 200 mm de diàmetre i 4 mm de grossària, ranurada en les zones aqüíferes.

Abans de la fase de construcció, es procedirà a l’anivellament de la superfície d’emplaçament de la perforadora, amb possibles moviments de terres per al condicionament, sense ser necessari el desbrossament de la zona per no haver-hi cap cobertura vegetal en la zona de sondeig. La superfície afectada serà l’ocupada pels equips de perforació, les canonades, l’apilament de ferramentes, la maquinària auxiliar i el contenidor d’enderrocs per a l’arreplega i l’emmagatzematge de llots i detritus de la perforació.

Durant el procés de perforació, es preveu l’emissió de 7,6 m³ de llots o detritus que es depositaran en un contenidor de runes amb suficient capacitat per a albergar-los, tenint en compte el factor d’esponjament i la humitat d’estos. Estos detritus es gestionaran per un gestor autoritzat de residus inerts i s’utilitzaran per a reblir el sondeig en cas que resulte negatiu per l’absència d’aigua.

El termini d’execució previst per a la realització de les obres serà de 3 dies a partir de la firma de l’acta de comprovació de replanteig i autorització de començament. L’accés al lloc de la perforació es farà a través d’un camí existent que partix des de la CV-780, a l’altura del pk-11,900.

*Ubicació del projecte*

El sondeig es localitza en la parcel·la 125 del polígon 7, del terme municipal de la Torre de les Maçanes (Alacant), propietat de la promotora. Segons la informació cadastral, la parcel·la té una superfície de 4.281 m² (ref. cadastral 33707U926389342603RS). Les coordenades UTM del punt de sondeig són (ETRS89; fus 30): X = 723.538; Y = 4.275.699; Z = 818 m.

La parcel·la està classificada com a sòl no urbanitzable comú amb un ús principal agrari. En concret, se situa en una finca rústica amb cultius de secà (ametlers). Segons la cartografia del PATFOR, la parcel·la limita amb terreny forestal, i el sondeig es troba a menys de 100 metres del terreny forestal més pròxim, en zona d’influència forestal, segons la Llei 3/1993, de 9 de desembre, forestal de la Comunitat Valenciana. D’altra banda, el punt de perforació no se situa en l’àmbit d’espais naturals protegits o pertanyents a la Xarxa Natura 2000, ni pròxim a hàbitats d’interés comunitari.

Tenint en compte la cartografia de la Confederació Hidrogràfica del Xúquer, no consta l’existència de cap aqüífer en la zona a on es pretén fer el sondeig.

No s’ha posat de manifest la presència de béns culturals, restes arqueològiques ni altres elements del patrimoni cultural valencià en este emplaçament.

*Característiques de l’impacte potencial*

Els principals impactes ambientals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de perforació del sondeig. A més, el trànsit de la maquinària pot produir la contaminació del sòl i, en últim terme, de l’aqüífer per abocament accidental de residus perillosos (olis i lubrificants).

Es produiran una sèrie d’impactes a l’atmosfera a causa del funcionament de la maquinària, que generarà sorolls, vibracions i olors, així com emissions en forma de partícules i gasos de combustió. Es preveu que este impacte serà el més rellevant, encara que poc significatiu perquè la perforació es troba allunyada del nucli de població. Tant la maquinària com els vehicles utilitzats en el projecte compliran les especificacions sobre emissions de sorolls que establix la normativa vigent.

Al marge de l’aprofitament hídric, la generació de residus (detritus generats per la perforació) i l’ús de recursos naturals resulta irrellevant en esta classe d’obres. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no suposaran un risc per a la qualitat de les aigües superficials ni subterrànies.

L’actuació no afecta cap espai natural protegit, espai protegit de la Xarxa Natura 2000 o hàbitats d’interés comunitari. Tampoc hi ha afecció a cap via pecuària o forest d’utilitat pública. Després de consultar la Base de dades de biodiversitat de la Comunitat Valenciana, no s’ha constatat la presència de cap espècie protegida en l’àmbit més pròxim a l’actuació.

No es preveu un impacte significatiu sobre la vegetació, la fauna, ni la biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Durant les obres es generaran molèsties i afeccions a les espècies de fauna presents en la zona, que en provocarà el desplaçament temporal o canvis en els hàbits i les conductes. Estes afeccions es consideren de caràcter temporal i es produiran en horari diürn.

Segons el pla d’acció territorial vigent sobre prevenció del risc d’inundació a la Comunitat Valenciana (PATRICOVA), el punt a on es pretén dur a terme el sondeig no es troba afectat per risc d’inundació.

No s’han detectat ni es preveuen afeccions a béns culturals, restes arqueològiques ni altres elements del patrimoni cultural valencià. No obstant això, s’adoptaran les mesures preventives i de control i seguiment per a comprovar el desenrotllament normal de les obres i per si es produïx qualsevol troballa fortuïta o situacions imprevistes.

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i el consum d’aigua entren en les competències directes de l’organisme de conca que intervé en el mateix tràmit de concessió d’aprofitament. Segons indica la promotora, no hi ha altres pous legalitzats coneguts, brolladors, corrents d’aigües naturals o artificials que puguen vore’s afectats per la captació d’aigua d’este pou, en un radi de 100 metres.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua, sense que prèviament s’obtinga o es declare la concessió, l’autorització o la reserva demanials corresponents.

Els materials extrets de la perforació són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i els tractarà un gestor autoritzat d’acord amb la normativa sectorial.

Per a aïllar l’aqüífer de possibles contaminacions amb aigües superficials, se cimentarà el tram superior de l’espai anular entre la canonada i la paret del sondeig.

En el cas que el resultat del sondeig siga negatiu, es procedirà a clausurar-lo i segellar-lo, i es restaurarà el terreny, de manera que el punt quede totalment integrat en la superfície.

El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

*Conclusió*

En els térmens previstos en l’article 47 de la Llei 21/2013, de 9 de desembre, i considerant els criteris de l’apartat a de l’annex III d’esta, es pot concloure que el projecte no tindrà efectes adversos significatius sobre el medi ambient i no requerix avaluació d’impacte ambiental ordinària.

*Consideracions jurídiques*

El projecte constituïx un supòsit d’avaluació d’impacte ambiental simplificada, d’acord amb l’article 7.2 de l’LAA, en concordança amb l’epígraf a.3r del grup 3 de l’annex II de la llei mencionada.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II de l’LAA.

L’article 129 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, incloent els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc, formule la següent,

RESOLUCIÓ

*Primer*

Considerar que l’execució del projecte de sondeig per a captació d’aigües subterrànies en la parcel·la 125 del polígon 7 del terme municipal de la Torre de les Maçanes (Alacant), promogut per María Isabel Llinares González, sense perjuí de l’obtenció prèvia de les autoritzacions sectorials que siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als termes d’este informe, en particular:

1r. No es podran iniciar els treballs per a l’execució del sondeig mentres no s’haja obtingut, de l’organisme de conca, la concessió o l’autorització prèvies, o se li haja comunicat.

2n. Es compliran les mesures preventives i correctores establides en el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades; es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.

3r. Atés que el projecte es desenrotlla en zona d’influència forestal, s’haurà d’incorporar en el plec de condicions tècniques del projecte el plec general de normes de seguretat en prevenció d’incendis forestals que s’han de tindre en compte en l’execució de les obres i els treballs que es fan en terreny forestal o en els seus voltants, arreplegat en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

4t. S’haurà de prevore un seguiment adequat de l’obra a fi de completar la seua informació hidrogeològica i poder prendre sobre el terreny les decisions tècniques i de seguretat més adequades en cas que hi haja incidències o imprevistos.

5t. Es protegiran les estructures, els camins i les instal·lacions que puguen resultar afectades per a evitar que es deterioren. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

6t. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d’abocaments accidentals d’olis o altres residus, procedents dels vehicles o de la maquinària, s’arreplegarà l’abocament i el sòl contaminat i s’entregarà a un gestor autoritzat. La resta de residus generats es gestionaran segons la normativa vigent i mitjançant un gestor autoritzat.

7m. Per a preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el Reglament de domini públic hidràulic.

8u. S’haurà de prevore que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

9é. Si durant l’execució de les obres es troben restes paleontològiques, arqueològiques o etnogràfiques, la promotora estarà obligada a suspendre immediatament els treballs i a comunicar la troballa a la conselleria competent en matèria de cultura, que haurà d’adoptar les mesures procedents en compliment de la Llei 4/1998, d’11 de juny, del patrimoni cultural valencià.

10m. En cas que, per diferents motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’haurà de procedir a la clausura i el segellament, així com a la restauració del terreny a la seua situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la seua publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte en els termes que preveu l’article 48 de l’LAA.»

  

València, 29 de gener de 2025

Miguel Ángel Ivorra Devesa

Director general